Semaglutid

**Semaglutid** er et legemiddel som benyttes i behanding av diabetes type 2, i tillegg til behandling av fedme og overvekt. Det selges under flere navn, inkludert **Ozempic**, **Rybelsus** og **Wegovy**, som produseres av Novo Nordisk, der sistnevnte i hovedsak benyttes som slankemedisin. Semaglutid er klassifisert som en GLP-1-analog.

Ved diabetes benyttes semaglutid fordi det stimulerer frigjøring av insulin og reduserer frigjøring av glukagon. Det betyr i grunn at det gir lavere blodsukker. I forhold til andre effekter, minker middelet brukerens matlyst, som gjør det lettere å kontrollere matinntak, som er nyttig både ved diabetes type 2 og ved overvekt.

## Vekttap
Semaglutid-baserte legemidler benyttes som slankemedisin, blant annet for personer med fedme eller overvekt.

Analyser og erfaringer viser at brukere av semaglutid-baserte medisiner ofte går opp i vekt etter seponering eller avsluttet behandling. Dette kan inkludere samme vekt som før behandling eller høyere. I tillegg opplever mange økt appetitt etter avsluttet behandling.

Diabetesforbundet stilte seg i 2024 kritisk til bruken av semaglutid som slankemedisin. I en uttalelse som opprinnelig ble ytret som en kronikk på NRKs nettsider, uttrykker forbundets generalsekretær Britt Inger Skaanes en bekymring over mangel på legemidler for diabetikere på grunn av populariteten til bruk av disse for å gå ned i vekt. 

### Wegovy
Wegovy er et semaglutid-basert legemiddel produsert av Novo Nordisk for behandling av fedme og overvekt. Det ble tilgjengeliggjort i 2023 og administreres som en sprøyte én gang i uka. Nina Therese Hovland, daglig leder for Novo Nordisk Norge, har uttalt at «Wegovy kun virker så lenge behandlingen varer.»

Det er tilgjengelig i flere land i ordninger der pasienten selv betaler for legemiddelet, men i noen jurisdiksjoner – som i Norge – diskuteres det om det bør være tilgjengelig på offentlig bekostning. Noen argumenter for dette er at fedme kan regnes som en kronisk sykdom, der behandling med semaglutid er billigere for det offentlige enn kostnadene av ubehandla fedme og overvekt.

I 2024 omsatte Wegovy for 1,9&nbsp;milliarder kroner i Norge, hovedsakelig på hvit resept.

## Semaglutid i Norge
I Norge er semaglutid-baserte legemidler tilgjengelige på blå resept for diabetikere, men de ble tidligere også skrevet ut på blå resept for slanking. I 2023 ble regelverket skjerpa inn, slik at blå resept ble begrensa til diabetesrelaterte tilfeller. Som slankemedisin, har disse legemidlene blitt tilgjengelige på hvit resept, som har ført til bekymringer rundt mangel på tilgjengelige medisiner for diabetikere.

I forhold til hvor mange individer som benyttet seg av GLP-1-analoger for vektreduksjon i Norge, var dette tallet på 149&nbsp;383 i 2024. Det foregående året var det 116&nbsp;016 brukere. I 2020 var det antallet 4&nbsp;992.

I 2023 ble semaglutid-baserte legemidlene omsatt for over 2,3 milliarder kroner i Norge, der Ozempic og Wegovy var blant de mest omsatte legemidlene i landet. En som betaler for legemiddelet selv i Norge bruker om lag 35&nbsp;000 kroner årlig. 

## Se også

* Bupropion-naltrekson
* Liraglutid
* Orlistat
* Tirzepatid

## Referanser